छठपर्व मनाउने पहाडिया समुदाय बढ्दै
तराई समुदायका व्यक्तिले मनाउँदै आएको छठपर्वमा पछिल्ला वर्षमा पहाडिया समुदायका व्यक्तिले पनि मनाउन थालेका छन् ।
चितवन, मङ्सिर ३ गते । तराई समुदायका व्यक्तिले मनाउँदै आएको छठपर्वमा पछिल्ला वर्षमा पहाडिया समुदायका व्यक्तिले पनि मनाउन थालेका छन् । छठीमाईको पूजा गर्दा मनोकाङ्क्षा पूरा हुने भन्दै पहाडिया समुदायका व्यक्ति पनि यस पर्वलाई मनाउन थालेका हुन् । तराई सामुदायिक सेवा समितिले हरेक वर्ष नारायणी नदी किनारमा छठपर्व मनाउँदै आएको छ ।यहाँ पूजा गर्न आउनेको सङ्ख्या बर्सेनि बढ्दै गएको समितिका सल्लाहकार राजकुमार गुप्ताले बताउनुभयो । उहाँले भन्नुभयो “तराई मुलकासँगै पहाडिया समुदायका व्यक्तिमा पनि छठपर्वको महत्त्व बढ्दै गएको छ । अहिले ४५ प्रतिशत हाराहारी पहाडिया समुदायका व्यक्तिले यो पर्वमा पूजा गर्ने गरेका छन् ।”गुप्ताका अनुसार वि.सं २०२२ तिर नारायणगढमा छ/सात घरले मात्रै छठपर्व मनाउने गरेकामा अहिले यो सङ्ख्या बढेको हो । प्रकृति र अदृश्य शक्तिसँग जोडेर सूर्य भगवानलाई पूजा गर्ने गरिएको उहाँको भनाइ थियो । उहाँले थप्नुभयो “छठीमाईको पूजा गर्दा सन्तान प्राप्ति हुनुका साथै दीर्घरोग निको हुने विश्वासका साथ मनाइने गरिएको छ ।” छठपर्वप्रति आस्था र विश्वास बढ्दै गएको गुप्ताले  बताउनुभयो ।व्रत बस्ने र छठीमातालाई प्रसाद चढाउनेको सङ्ख्या पहाडिया समुदायमा बढ्दै गएको भन्दै उहाँले भन्नुभयो “पहाडिया समुदायका व्यक्ति तराई समुदायका व्यक्तिकामा गएर पर्वको विधिबारे बुझ्ने र आफूले पनि मनाउने प्रचलन बढ्दै गएको छ ।”नदी किनारमा बसी बालुवाको स्तूप बनाउने भन्दा प्रसाद चढाउन आउने पहाडिया समुदाय धेरै रहेका समितिका सल्लाहकार गुप्ताले जानकारी दिनुभयो । यसवर्ष नारायणी नदी किनारमा २५/३० हजार भक्तजनले छठीमाईको पूजा गर्ने अनुमान गरिएको उहाँले बताउनुभयो । समितिले पूजा व्यवस्थापनका लागि नदीको बगरमा त्रिपाल टाँगेर व्यवस्थित गरेको छ । व्रत बस्ने भन्दा हेर्न आउनेको सङ्ख्या निकै धेरै हुने उहाँले जानकारी दिनुभयो ।भरतपुर–१० की जुना पौडेलले विगत पाँच वर्षदेखि छठीमाईको पूजा गर्दै आएको बताउनुभयो । उहाँले भन्नुभयो “छठीमाईको बर्त बस्दा मनलाई शान्ति मिल्नुका साथै मनोकाङ्क्षा पूरा भएपछि हरेक वर्ष व्रत बस्ने गरेकी छु ।” आफू मात्रै नभई अन्य दिदीबहिनी पनि परिवारको श्रीवृद्धि र दीर्घायुको कामना गर्दै छठपर्वको व्रत बस्ने गरेका उहाँको भनाइ थियो ।भरतपुर–१९ की नवीना चौलागाईं ढकालले दुई वर्षदेखि छठपर्वको व्रत बस्न थालेको बताउनुभयो । छठीमाईप्रति विश्वास भएकाले व्रत बस्न थालेको बताउँदै उहाँले व्रत बस्दा मनोकाङ्क्षा पूरा भएको अनुभव सुनाउनुभयो । विधिपूर्वक व्रत बसेर आज अस्ताउँदो सूर्य र सोमबार उदाउँदो सूर्यलाई अर्घ्य चढाउने, प्रसाद चढाउने गरेको उहाँले जानकारी दिनुभयो ।चार दिनसम्म विभिन्न विधि गर्दै मनाइने छठपर्व तराईका महोत्तरी, धनुषा, सिरहा, सप्तरी, सुनसरी, मोरङ, सर्लाही, रौतहट, बारा, पर्सालगायत मिथिलाञ्चल भरि धूमधामका साथ मनाइँदैछ ।छठपर्वका अवसरमा सहरी एवम् ग्रामीण क्षेत्रमा रहेका विभिन्न पोखरी, तलाउ तथा प्रसिद्ध नदी तथा नहरको किनारमा अर्घ्य चढाउने गरिन्छ । छठपर्व सत्य तथा अहिंसाप्रति मानवको रुचि बढाउन र सबै जीवप्रति सहानुभूति राख्न अभिप्रेरित गर्ने पर्वका रूपमा मनाउने गरिन्छ । रासस